title: Consello d'Aragón
text: O Consello Rechional d'Esfensa d'Aragón, tamién dito simplament Consello d'Aragón, estió una entidat administrativa creyata en setiembre de 1936 baixo o gubierno d'a Segunda Republica Espanyola de Francisco Largo Caballero y en o contexto d'a Revolución Espanyola de 1936.
  
  L'asambleya convocata en Burcharaloz a la fin de setiembre de 1936 por o Comité Rechional d'a CNT d'Aragón, con delegacions d'os lugars y as columnas confederals (siguindo as directivas proposatas d'o 15 de setiembre de 1936 en Madrit por a Plana Nacional de Rechionals d'a CNT, de proposar a totz os sectors politicos y sendicals a formación de Consellos Rechionals d'Esfensa ligatos federativament a un Consello Nacional d'Esfensa que fería as funcions d'o gubierno central) alcuerda a creyación d'o Consello Rechional d'Esfensa d'Aragón, formato por as localidatz d'Aragón en as que s'ha proclamato o comunismo libertario a o paso d'as columnas de milicias libertarias que salen de Valencia y Barcelona dende o 24 de chulio de 1936, formando alto u baixo 450 colectividatz rurals, a practica totalidat d'ellas en mans d'a CNT, con un chicot numero de bellas 20 a cargo d'a UGT.
  
  A tamas d'o suyo orichen revolucionario ye en primerías reconoixito o 6 d'octubre por decreto d'o gubierno. Celebra a suya primera asambleya oficial o 15 d'octubre d'o mesmo anyo, estando o suyo maximo responsable Joaquín Ascaso, miembro d'a CNT y primo de Francisco Ascaso, encara que no ye definitivament legalizato y regulato por o gubierno d'a Republica dica o 23 d'aviento de 1936, con a condición de que sían representatos en l'administración d'o Consello os partitos d'o Frent Popular por lo que dende chinero de 1937 o caracter revolucionario d'o Consello se veyerá progresivament esmermado por a presión d'os miembros d'o partito gubernamental quala presencia y numero se fa mayor gradualment por ixas calendatas. Ascaso fue nombrato oficial de delegato gubernamental d'o Consello o 19 de chinero de 1937.
  
  A meyatos de febrero de 1937 se celebra un congreso en Casp con o proposito de creyar una Federación de Colectividatz rechional a on que asisten 500 delegatos que representan a 80.000 colectivistas de l'Aragón libertario.
  
  O 10 d'agosto de 1937, mientres o gubierno de Juan Negrín, tropas d'a 11ª División de l'Exercito republicano baixo o mando d'Enrique Líster (melitant d'o PCE) ocupan melitarment o territorio almenistrato por o Consello Rechional d'Esfensa d'Aragón, disapareixiendo asinas o Consello por orden gubernamental y detenendo a Joaquín Ascaso y a la resta de responsables d'o Consello, baixo quantas acusacions.
  
  Dimpués d'a disaparición d'o Consello y d'a detención d'Ascaso, o Gubierno nombró a Jose Ignacio Mantecón como Gubernador Cheneral ta chestionar a rechión.
  
  Composición d'o Consello d'Aragón 
  
  Fuent: GEA
  
  Se veiga tamién 
   Bandera d'o Consello d'Aragón
   Escudo d'o Consello d'Aragón
   Revolución espanyola de 1936.
  
  Historia d'Aragón
  Anarquismo
  Guerra Civil Espanyola